สรรพสามิตรับลูกภาษีหวย
เผยมีกฎหมายเปิดทางไว้พร้อมแล้วรมว.คลังไม่เร่งขอโฟกัสเศรษฐกิจก่อน
30 ก.ย. 2557

เผยมีกฎหมายเปิดทางไว้พร้อมแล้วรมว.คลังไม่เร่งขอโฟกัสเศรษฐกิจก่อน
สรรพสามิตพร้อมออกกฎเก็บภาษีสลาก หลังเคยศึกษาสมัยออกหวยบนดิน
รายงานข่าวจากกระทรวงการคลัง เปิดเผยถึงแนวคิดการจัดสรรรายได้เข้ารัฐ ผ่านการจัดเก็บภาษีสรรพสามิตสลากกินแบ่งรัฐบาล ว่า ต้องให้สำนักงานเศรษฐกิจการคลัง (สศค.) ศึกษารายละเอียดและเสนอให้นายสมหมาย ภาษี รมว.คลัง พิจารณาและเห็นชอบก่อน โดยเชื่อว่าจะสามารถดำเนินการได้ทันที เพราะเพียงแค่ออกกฎกระทรวง ตามที่รัฐมนตรีประกาศกำหนดในราชกิจจานุเบกษาของกรมสรรพสามิตเท่านั้น 
ทั้งนี้ เนื่องจาก พ.ร.บ.ภาษีสรรพสามิต พ.ศ. 2527 ได้กำหนดให้มีการจัดเก็บภาษีสลากไว้ในหมวดของกิจการเสี่ยงโชคเกี่ยวกับการออกสลาก แต่ที่ผ่านมาได้มีการยกเว้นภาษีมาจนถึงปัจจุบัน 
นอกจากนี้ ที่ผ่านมาเคยมีการศึกษาแนวทางในการจัดเก็บไว้อยู่แล้ว เมื่อครั้งที่มีการออกสลากแบบเลขท้าย 2 และ 3 ตัว หรือหวยบนดิน ในปี 2549 และตามกฎหมายของกรมสรรพสามิตได้กำหนดเพดานการจัดเก็บภาษีสลากไว้ที่ไม่เกิน 20% แต่จะเริ่มเก็บในอัตราเท่าใดนั้น คงต้องพิจารณาจากปัจจัยหลายๆ อย่าง โดยอาจเก็บเป็นขั้นบันได เริ่มที่ 5,10 และ 20% ตามลำดับ เป็นต้น
รายงานระบุว่า การจัดเก็บภาษีสรรพสามิตสลากกินแบ่งรัฐบาลจะทำให้รัฐบาลมีรายได้โดยตรงจากการขายสลากทันที เป็นการลดการมอมเมาประชาชนในการซื้อสลากลง และยังถือเป็นส่วนหนึ่งในมาตรการแก้ไขปัญหาสลากขายเกินราคา ที่ทำให้คนซื้อตัดสินใจซื้อยากขึ้น ส่งผลให้ราคาสลากในแต่ละงวดจะขายในราคาที่ไม่สูงเกินไป ที่ผ่านมายังไม่ได้จัดเก็บภาษีดังกล่าว เพียงแต่ต้องจ่ายค่าอากรแสตมป์ ภาษีเงินได้หัก ณ ที่จ่าย จากผู้ที่ถูกรางวัลเท่านั้น
ด้าน นายสมหมาย กล่าวว่า การจัดเก็บภาษีสรรพสามิตสลากเป็นแนวคิดที่นายสมชัย สัจจพงษ์ ประธานคณะกรรมการสำนักงานสลากกินแบ่งรัฐบาล เสนอให้ สศค.พิจารณาถึงการจัดเก็บภาษีและรายได้นำส่งเข้ารัฐ ซึ่งยังไม่ได้รับการรายงานจาก สศค.อย่างเป็นทางการว่าจะดำเนินการได้อย่างไรและมีแนวทางไหนบ้าง 
อย่างไรก็ตาม ขณะนี้คงยังไม่คิดถึงเรื่องดังกล่าว เพราะยังมีหลายเรื่องที่กระทรวงการคลังต้องเร่งดำเนินการก่อน โดยเฉพาะมาตรการกระตุ้นเศรษฐกิจในช่วงครึ่งปีหลัง
ทั้งนี้ นายสมชัย ได้กล่าวก่อนหน้านี้ว่า หากมีการเก็บภาษีสลากคู่ละ 5 บาท ในกรณีที่มีการขายสลากคู่ละ 100 บาทนั้น จะทำให้ราคาสลากขยับเป็น 105 บาท ขณะที่โดยปกติคนทั่วไปยอมซื้อสลากในราคา 100110 บาทอยู่แล้ว จึงไม่น่ามีปัญหา